Druk op die Blitsbokke in Kaapstadse toernooiDis miskien verkeerd om in dié stadium van die Wêreldrugby-sewesreeks na die Blitsbokke se ontwikkeling as ŉ nuwe eenheid as ŉ regruk-aksie te verwys, maar die druk is tóg van Saterdag af in die Kaapstadse toernooi op hulle. Suid-Afrika, sonder ses van sy spelers wat hul heenkome in die vyftienmankode gaan soek het waar daar meer geld en glorie is, het die afgelope naweek die verdediging van hul reekstitel in Dubai stadig en teleurstellend teen gedugte teenstand afgeskop. Die gevolg was ŉ sesde plek en ŉ ongehoorde drie uit ses neerlae in ŉ toernooi vir die Blitsbokke, wat die afgelope twee seisoene die sewesreeks en ook die Dubai-toernooi gewen het. Met hul eina-wegspring is hulle nou sommer dadelik tien reekspunte agter die Dubai-kampioenspan, die All Blacks, wat een van die drie teenstanders in die Blitsbokke se groep A in Kaapstad is. Die ander twee spanne is Samoa, teen wie die Blitsbokke in Dubai in hul groepwedstryd moes uithaal voordat hulle met 19-12 gewen het, en Zimbabwe. Van die ander groepe lyk dié waar Engeland saam met Fidji geloot is, na die interessantste. Engeland was bitter ongelukkig om nie die eindstryd te haal nadat hulle moontlik die beste span was, maar net eenvoudig nie in die halfeindronde teen die All Blacks kon deurdring nie. Fidji het in ekstra tyd in die uitspeel om vyfde plek die wenpunte teen die Blitsbokke behaal, maar is, soos altyd, ŉ gedugte teenstander. Dit gaan uithaal en keer van Engeland kos om groep C te wen. In groep B is die VSA, eindstrydverloorder in Dubai, saam met Argentinië geloot wat nooit onderskat moet word nie. Die Blitsbokke, mits hulle natuurlik eerste of tweede in groep A eindig, sal moontlik in die kwarteind met Australië of Skotland van groep D te doene kry. Die groepe vir die Kaapstadse sewes ‒ A: Nieu-Seeland, Suid-Afrika, Samoa, Zimbabwe B: VSA, Argentinië, Spanje, Japan C: Engeland, Fidji, Frankryk, Kenia D: Australië, Skotland, Kanada, Wallis